**KORRALDUS**

**Õhusaasteloa muutmine**

**I ASJAOLUD**

Saare Yachts OÜ (registrikood 14086815) (edaspidi ka käitaja) esitas 26.06.2019 Keskkonnaametile (edaspidi ka loa andja) õhusaasteloa nr L.ÕV/300347 muutmise taotluse ja selle lisaks oleva lubatud heitkoguste projekti (edaspidi LHK projekt). Taotlus registreeriti Keskkonnaameti dokumendihaldussüsteemis numbriga 15- 2/19/10802. Õhusaasteluba nr L.ÕV/300347 on käitajale antud Saare maakonnas Saaremaa vallas Nasva alevikus aadressil Sadama tee 10 paikneval katastriüksusel (katastritunnus 34804:001:0125) paiknevatest heiteallikatest saasteainete välisõhku väljutamiseks. Käitaja taotleb õhusaasteloa muutmist seoses tehnoloogiliste muudatustega tootmises (infusioonmeetodi kasutusele võtmine vaikude pealekandmisel) ja uute kemikaalide kasutusele võtmisega.

Käitaja põhitegevusalaks on lõbusõidu- ja sportpaatide ehitus (EMTAK kood 30121). Jahtide kerede ja detailide valmistamiseks kasutatakse erinevaid vaike. Vaikude pealekandmiseks kasutatakse nii infusioonmeetodit kui ka käsilamineerimist. Käitises on 8 heiteallikat: lamineerimisruumi ja koosteruumi ventilatsiooniavad, värvimisruumi ventilatsioon ning katlamaja (0,375 MWth). Tootmises kulub aastas puitpindade viimistlemiseks ja jahtide põhja värvimiseks kuni 3 tonni lakki, värvi, kõvendit ja lahustit ning jahtide kerede, tekkide jms valmistamiseks kuni 21 tonni erinevaid vaike ja 1,2 tonni atsetooni. Kemikaalidest eraldub välisõhku kokku kuni 2,992 tonni erinevaid lenduvaid orgaanilisi ühendeid. Katlamajas kulub aastas kuni 100 tonni puitbriketti, mille põletamisel eraldatakse välisõhku kokku kuni 2,64 tonni osakesi, lämmastikoksiide, süsinikoksiidi, vääveldioksiidi, ammoniaaki ja lenduvaid orgaanilisi ühendeid.

Käitise tootmisterritoorium paikneb 100% tootmismaal. Käitise tootmisterritooriumi ümbritsevad põhjas ja lõunas sihtotstarbeta maad, läänes tootmismaa ja idas ärimaa. Elamualad paiknevad käitisest põhja- ja kirdesuunas. Lähimad elamud asuvad käitisest põhjasuunas *ca* 200 m kaugusel. Käitis ei asu kaitse- ega hoiualal, Natura 2000 linnu- ega loodusalal. Käitise lähiümbrusesse ei jää kaitstavaid loodus- ega üksikobjekte. Lähimaks samalaadseks heiteallikaks on käitise naaberkinnistul asuv OÜ Duschy (registrikood 10340369) katlamaja (registreeringu tõend nr PHRR/330344). Nimetatud katlamaja asub Saare maakonnas Saaremaa vallas Nasva alevikus aadressil Sadama tee 12 paikneval katastriüksusel (katastritunnus 34804:001:0127).

Loa andja kontrollis esitatud õhusaasteloa taotluse ja LHK projekti sisu vastavust keskkonnaministri 27.12.2016 määruses nr 74 (edaspidi määrus nr 74) „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ esitatud nõuetele. Loa andja juhtis 04.07.2019 kirjas nr 15-2/19/10802-2 käitaja tähelepanu mitmetele vigadele õhusaasteloa taotluses ja LHK projektis. Käitaja esitas parandatud õhusaasteloa taotluse ja LHK projekti Keskkonnaametile 05.08.2019 nr 15-2/19/10802-3. Keskkonnaamet nõustus esitatud taotlusega ja teatas käitajale 06.08.2019 õhusaasteloa muutmise menetluse algatamisest.

Keskkonnaseadustiku üldosa seaduse (edaspidi KeÜS) § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded (www.ametlikudteadaanded.ee) ja kohalikus või maakondlikus ajalehes. Teate võib jätta kohalikus või maakondlikus ajalehes avaldamata, kui kavandastud tegevusega kaasnev keskkonnahäiring või keskkonnarisk on nii väike, et selle vastu puudub piisav avalik huvi. KeÜS § 46 lõike 1 kohaselt teavitab loa andja keskkonnaloa taotluse esitamisest isikut, kelle õigusi keskkonnaloa andmisega või selle andmisest keeldumisega võidakse rikkuda või kelle kohustusi puudutada, sh kavandatava tegevuse asukoha kinnisasjaga piirneva kinnisasja omanikku. Sama paragrahvi lõike 1 kohaselt võib keskkonnaloa andja jätta kavandatud tegevuse asukoha kinnisasjaga piirneva kinnisasja omaniku teavitamata, kui kavandataval tegevusel on väheoluline mõju.

Kuna kõigi käitisest välisõhku heidetavate saasteainete õhukvaliteedi tasemed jäävad lähimate elamute juures madalaks, ületamata 20% saasteainele lubatud piirväärtusest, käitises puuduvad olulised müraallikad ja käitis ei põhjusta lõhnahäiringuid (samuti puuduvad vastavasisulised kaebused) ning eeldatavalt puudub kavandatava tegevuse vastu muu oluline avalik huvi, siis jättis Keskkonnaamet teate õhusaasteloa taotluse menetlusse võtmise kohta kohalikus või maakondlikus ajalehes avaldamata ning kavandatava tegevuse asukoha kinnisasjaga piirneva kinnisasja omanikud teavitamata. Keskkonnaamet avaldas õhusaasteloa taotluse menetlusse võtmise teate ametlikus väljaandes Ametlikud Teadaanded 08.08.2019. Keskkonnaamet määras taotlusele ettepanekute ja/või vastuväidete esitamise ajaks kaks nädalat taotluse kättesaamisest arvates. Ettepanekuid ja/või vastuväiteid ei laekunud.

Keskkonnaamet saatis tulenevalt KeÜS § 43 lõikest 1 õhusaasteloa taotluse 08.08.2019 kirjaga nr 15-2/19/10802-5 Saaremaa Vallavalitsusele arvamuse saamiseks. Kohalikul omavalitsusel on KeÜS § 43 lõike 2 kohaselt õigus esitada õhusaasteloa taotluse kohta arvamus ühe kuu jooksul taotluse saamisest arvates. Ühtlasi informeeris Keskkonnaamet Saaremaa Vallavalitsust, et kui kohalik omavalitsus oma arvamust määratud tähtajaks esitanud ei ole või palunud määratud tähtaega pikendada, võib Keskkonnaamet vastavalt HMS § 16 lõikele 2 lahendada ülalnimetatud saasteloa taotluse ilma kohaliku omavalitsuse arvamuseta. Ettepanekuid ja/või vastuväiteid ei laekunud*.*

KeÜS § 47 lõigete 2 ja 6 alusel avalikustab Keskkonnaamet teate õhusaasteloa andmise eelnõu valmimise kohta ametlikus väljaandes Ametlikud Teadaanded ja kohalikus või maakondlikus ajalehes. Sellest lähtuvalt avaldas Keskkonnaamet XX.09.2019 õhusaasteloa nr L.ÕV/300347 muutmise eelnõu valmimise kohta teate ametlikus väljaandes Ametlikud Teadaanded. Kohalikus või maakondlikus ajalehes teadet ei avaldatud, kuna kavandatud tegevusega kaasnev keskkonnahäiring või keskkonnarisk on nii väike, et selle vastu puudub piisav avalik huvi. Keskkonnaamet määras eelnõule ettepanekute ja/või vastuväidete esitamise ajaks kaks nädalat. Ettepanekuid ja/või vastuväiteid *laekus/ei laekunud.*

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalistele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.09.2019 kirjaga nr 15-2/19/10802-X käitajalt ja kohalikult omavalitsuselt arvamust ja vastuväiteid käesolevale õhusaasteloa eelnõule kahe nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

AÕKS § 89 kohaselt annab õhusaasteloa Keskkonnaamet. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi.

Käitajale on õhusaasteluba vajalik tulenevalt keskkonnaministri 14.12.2016 määruse nr 67 (edaspidi määrus nr 67) „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ §-st 2. Määruse nr 67 § 2 kohaselt on õhusaasteluba nõutav, kui käitise kõikidest ühel tootmisterritooriumil asuvatest heiteallikatest väljutatakse saasteaineid koguses, mis ületab määruse lisas nimetatud künniskogust. Käitaja poolt taotletav välisõhku väljutatav lenduvate orgaaniliste ühendite aastane heitkogus on 2.992 tonni. Lenduvate orgaaniliste ühendite künniskogus on määruse nr 67 lisa kohaselt 0,5 tonni aastas.

AÕKS § 91 lõike 2 punkt 3 ja § 98 lõike 1 punkt 3 sätestab, et õhusaasteloa taotlusele ja LHK projekti ning õhusaasteloale tuleb kanda kõigist käitise tootmisterritooriumil paiknevatest heiteallikatest kokku iga väljutatava saasteaine nimetus ja andmed summaarse lubatud heitkoguse kohta tonnides kalendriaastas või vajaduse korral lühemas ajaühikus, kui saasteaine heitkogus on aastas vähemalt üks kilogramm.

Loa andja kontrollis õhusaasteloa taotluse ja LHK projekti vastavust keskkonnaministri 27.12.2016 määruses nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“ sätestatud õhukvaliteedi piirväärtustele. AÕKS § 94 lõike 2 kohaselt ei tohi kõigist käitise tootmisterritooriumil paiknevatest heiteallikatest kokku iga välisõhku väljutatava saasteaine maksimaalne hetkeline heitkogus summaarselt ületada väärtust, mis võib põhjustada määruses nr 75 nimetatud õhukvaliteedi piirnormi ületamist väljaspool käitise tootmisterritooriumi. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist. LHK projektis hinnati õhukvaliteedi taset arvutuslikult. Saasteainete hajumise arvutusliku hindamise tulemused näitasid, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

AÕKS § 92 lõige 3 sätestab, et iga saasteaine hajumise arvutuslikul hindamisel võetakse arvesse kõik käitise tootmisterritooriumil paiknevad heiteallikad ja kõik õhusaasteluba, keskkonnakompleksluba või registreeringut omavad heiteallikad, mis jäävad saasteainete hajumise arvutuslikuks hindamiseks kasutatava arvutusprogrammi hindamise piirkonda. LHK projektis hinnati käitise heiteallikate koosmõju OÜ Duschy heiteallikaga. LHK projektis esitatud andmetest nähtub, et käitise heiteallikatest välisõhku väljutatavatest saasteainetest on määrusega nr 75 õhukvaliteedile kehtestatud piirväärtustele kõige lähemal peenosakeste ööpäevakeskmine (35 µg/m3, piirväärtus 50 µg/m3), aromaatsete süsivesinike aastakeskmine (3 µg/m3, piirväärtus 5 µg/m3), süsinikoksiidi tunnikeskmine (3294 µg/m3, piirväärtus 10000 µg/m3) ja lämmastikoksiidide (133 µg/m3, piirväärtus 200 µg/m3) kontsentratsioon. Teiste saasteainete maksimaalsed kontsentratsioonid jäävad alla 13% vastavatest piirväärtustest.

Peenosakeste, lämmastikoksiidide ja süsinikoksiidi maksimaalsed kontsentratsioonid tekivad *ca* 80 m kaugusel katlamaja korstnast, aromaatsete süsivesinike maksimaalsed kontsentratsioonid tekivad *ca* 100 m kaugusel väärvimisruumi ventilatsioonikorstnast. Lähimate elumajade juures langevad nimetatud saasteainete kontsentratsioonid juba alla 20% vastavast piirväärtusest. AÕKS § 101 lõige 1 punkti 5 kohaselt peab õhusaasteloa omaja kontrollima heiteallikast väljuvate gaaside koostist ja saasteainete heitkoguste suurust ning nende vastavust õhusaasteloas sätestatule. Kuna kõigi käitisest välisõhku heidetavate saasteainete õhukaliteedi tasemed jäävad lähimate elamute piirkonnas madalaks,siis ei pea Keskkonnaamet vajalikuks hinnata õhukvaliteedi vastavust õhukvaliteedi piirväärtustele otseste mõõtmiste teel.

Määruse nr 74 § 14 kohaselt esitatakse LHK projektis andmed käitise tegevusega kaasneva võimaliku lõhnaaine esinemise kohta, mis võib põhjustada lõhnaaine häiringutaseme ületamise.

Lahustit sisaldavate kemikaalide kasutamisega võib kaasneda lõhnahäiring. LHK projekti kohaselt on stüreeni lõhnalävi 645 μg/m3 ja ksüleeni lõhnalävi 3180 μg/m3. Etüülbenseeni ja butüülatsetaadi lävendid on umbes samas suurusjärgus. Hajumisarvutustel saadud stüreeni, ksüleeni, etüülbenseeni ja butüülatsetaadi maksimaalsed kontsentratsioonid on 10, 14, 3 ja 25 μg/m3, jäädes vastavatest lõhnalävenditest tunduvalt madalamaks. Seega ei ole antud käitise tegevusega oodata olulise lõhnahäiringu teket. Samas ei saa välistada, et ebasoodsatel ilmastikutingimustel võib lähipiirkonnas esineda mõningane lõhnahäiring.

Määruse nr 74 § 15 kohaselt tuleb LHK projektis anda müra võimaliku esinemise hinnang, milles esitatakse andmed müraallikate kohta, mis võivad põhjustada normtaseme ületamist. Kuna käitise kõik müra tekitavad seadmed paiknevad tootmishoones sees, siis on müra normtaseme ületamine väljaspool käitise tootmisterritooriumi vähetõenäoline.

Käitise tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeJHS) § 6 lõikes 1 nimetatud olulise keskkonnamõjuga tegevuste hulka, mille korral tuleb KeJHS § 3 kohaselt keskkonnamõju hinnata. Vabariigi Valitsuse 29.08.2005 määruse nr 224 (edaspidi määrus nr 224) “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” § 2 punkti 1 kohaselt tuleb keskkonnamõju hindamise algatamist kaaluda, kui soojuselektrijaama või muu põletusseadme rajamisel (püstitamisel) või laiendamisel ning elektri- või soojusenergia tootmisel on põletusseadmete summaarne soojussisendile vastav nimisoojusvõimsus 50-299 MW. Käitise põletusseadmete summaarne soojussisendile vastav nimisoojusvõimsus 0,375 MWth. Määruse nr 224 § 15 lõike 1 kohaselt kaalutakse keskkonnamõju hindamise algatamist selliste tegevuste korral, kus toimub ainete, esemete või toodete pinnatöötlus orgaaniliste lahustite kasutamisega, näiteks viimistlemine, trükkimine, katmine, rasvaärastus, veekindluse tagamine, kruntimine, värvimine, puhastamine või impregneerimine, kui orgaaniliste lahustite kulu on üle 50 tonni aastas või üle 150 kg ööpäevas. Käitises on lahustite kulu puit- ja plastpindade katmisel 1,454 tonni aastas. Kuna käitise põletusseadmete summaarne soojussisendile vastav nimisoojusvõimsus ja käitise orgaaniliste lahustite kulu jääb alla künnise ning heiteallikatest välisõhku väljutatavate saasteainete koostis ja kogused vastavad kehtivatele normatiividele ja õhukvaliteedi piirväärtusi ei ületata, käitise tegevus ei põhjusta LHK projekti kohaselt lõhna- ega mürahäiringuid ning käitise tegevusega kaasneb eeldatavalt väheoluline negatiivne keskkonnamõju, siis keskkonnamõju hindamise vajalikkuse eelhinnangu andmist õhusaasteloa taotlusele vajalikuks ei peetud ja keskkonnamõju hindamist ei algatanud.

Õhusaasteloa omajale rakenduvad kõik asjakohased õigusaktides sätestatud õigused ja kohustused. Keskkonnaamet on seisukohal, et seadusandlusest tulenevaid otsekohalduvaid nõudeid ei ole otstarbekas õhusaasteloale kanda.

Käesoleva otsusega muudetav õhusaasteluba nr L.ÕV/300347 annab käitajale õiguse Saare maakonnas Saaremaa vallas Nasva alevikus aadressil Sadama tee 10 asuval kinnistul (katastriüksus34804:001:0125) 21 tonni vaikude, 1,2 tonni atsetooni ja 3 tonni lakkide, värvide, lahustite kasutamiseks ning käitises asuvate põletusseadmete (summaarse soojussisendile vastava nimisoojusvõimsusega 0,375 MWth) käitamiseks ja aastas 100 tonni puitbriketi põletamiseks. Loaga kehtestatakse heiteallikatele aastased ja hetkelised saasteainete heitkogused ning töökorralduslikud meetmed..

**III OTSUSTUS**

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89, keskkonnaseadustiku üldosa seaduse § 59 lõige 2 punktile 4 ja § 59 lõikele 4 ning Keskkonnaameti peadirektori 05.03.2018 käskkirja nr 1-1/18/118 “Looduskaitse osakonna ja regioonide põhimääruste kinnitamine” lisa 4 „Keskkonnaameti Lääne regiooni põhimäärus“ punktidele 2.1 ja 3.5.8 **otsustan:**

1. Muuta Saare Yachts OÜ (registrikood 14086815) õhusaasteluba nr L.ÕV/300347 järgnevalt:
   1. Korrigeerida stüreeni ja atsetooni heitkoguseid, võttes arvesse infusioonmeetodi kasutusele võtmist vaikude käitlemiseks ja uute vaikude kasutusele võtmist.
   2. Korrigeerida loale kantavate saasteinete loetelu ja heitkoguseid, võttes arvesse uute pinnakattevahendite (värvid, lakid, lahustid) kasutusele võtmist ning arvestades alates 09.03.2019 jõustunud uue lenduvate orgaaniliste ühendite grupeerimise korraga (09.03.2019 jõustusid uued saasteainete piirväärtused). Loale kantakse ksüleeni, tolueeni, etüülbenseeni, etüülatsetaadi, butüülatsetaadi ja propanooli heitkogused.
   3. Korrigeerida põletusseadmetest välisõhku heidetavate saasteainete heitkoguseid, võttes aluseks alates 25.03.2019 jõustunud uued saasteainete eriheited ning lisada saasteloale lisaks osakeste, lämmastikoksiidide, süsinikoksiidi, vääveldioksiidi ja lenduvate orgaaniliste ühendite heitkogustele peenosakeste, eriti peente osakeste ja ammoniaagi heitkogused.
2. Avalikustada Saare Yachts OÜ õhusaasteloa nr L.ÕV/300347 muutmine ametlikus väljaandes Ametlikud Teadaanded.
3. Teha käesolev korraldus teatavaks Saare Yachts OÜ-le, Saaremaa Vallavalitsusele ja Keskkonnainspektsioonile.
4. Teha õhusaasteluba nr L.ÕV/300347 kättesaadavaks Keskkonnaameti keskkonnateenuste portaalis (https://eteenus.keskkonnaamet.ee/).
5. Käesolev korraldus jõustub teatavakstegemisest.

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata: Saare Yachts OÜ, Saaremaa Vallavalitsus, Keskkonnainspektsioon

Liia Krumm

välisõhuspetsialist

Lääne regioon